ກະຊວງການເງິນ ສ້າງຂະບວນການອອກແຮງງານ ສະຫລອງວັນກຳມະກອນສາກົນ
ໃນວັນທີ 28 ເມສາ 2017 ພະນັກງານ-ລັດຖະກອນ ທົ່ວກະຊວງການເງິນ ໄດ້ສ້າງຂະບວນການອອກແຮງງານລວມ ເພື່ອເປັນການສະເຫລີມສະຫລອງວັນທີ 1 ພຶດສະພາ ວັນກຳມະກອນສາກົນ ຄົບຮອບ 131 ປີ (1 ພຶດສະພາ 1886-1 ພຶດສະພາ 2017) ນໍາພາຂະບວນການໂດຍທ່ານ ສົມບູນ ອິນຖະປັດຖາ ຫົວໜ້າຫ້ອງການກະຊວງການເງິນ, ບັນດາຫົວໜ້າກົມ, ,ຮອງກົມ, ພ້ອມດ້ວຍບັນດາສະມາຊິກຊາວໜຸ່ມ,ແມ່ຍິງ ແລະ ກໍາມະບານອ້ອມຂ້າງກະຊວງການເງິນເຂົ້າຮ່ວມ.
ການສ້າງຂະບວນການອອກແຮງງານໃນຄັ້ງນີ້ ເພື່ອເປັນການສະຫລອງວັນກໍາມະກອນສາກົນ 1 ພຶດສະພາ ໃຫ້ມີບັນຍາກາດເບີກບານມ່ວນຊື່ນ ແລະ ຟົດຟື້ນ, ທັງເປັນການສ້າງຂະບວນການຮັດ ແໜ້ນຄວາມສາມັກຄີລະຫ່ວາງອ້າຍນ້ອງພະນັກງານ-ລັດຖະກອນ ຂະແໜງການເງິນໃຫ້ມີຄວາມແໜ້ນແຟ້ນຍິ່ງຂຶ້ນກວ່າເກົ່າ ແລະ ເຮັດໃຫ້ສໍານັກຫ້ອງການມີຄວາມສະອາດຈົບງາມ.
ການອອກແຮງງານປະກອບມີ ອານາໄມອ້ອມຮອບບັນດາກົມ, ພະແນກການອ້ອມຂ້າງກະຊວງ ແລະ ເກັບມ້ຽນຂີ້ເຫຍື້ອ. ວັນທີ 1 ພຶດສະພາ ວັນກຳເນີດຊົນຊັ້ນກຳມະກອນ ເປັນແກນກາງໃນການພັດທະນາປະເທດຊາດ. ດັ່ງນັ້ນ, ພວກເຮົາຈຶ່ງພ້ອມກັນເຫັນຄຸນຄ່າ ຂອງແຮງງານກຳມະກອນ ແລະ ປົກປ້ອງສິດ ຜົນປະໂຫຍດອັນຊອບທຳຂອງເຂົາເຈົ້າ ແລະ ຈົ່ງສືບຕໍ່ຝຶກຝົນຫລໍ່ຫລອມຕົນເອງໃຫ້ກາຍເປັນກຳລັງແຮງງານ ທີ່ມີສີມື ແລະ ມີລະບຽບວິໃນໃນການອອກແຮງງານ, ເສີມຂະຫຍາຍຄຸນລັກສະນະອັນດີເລີດ, ທາດແທ້, ມູນເຊື້ອອັນດີງາມຂອງຊົນຊັ້ນກຳມະກອນລາວ.
ຂ່າວ: ນາງ ສອນໄຊ